Kasi Mukuchita Ivyo Yesu Wakayowoya?—Chigaŵa 1
“Zina linu lituŵiskike.”—MAT. 6:9.
1. Chifukwa wuli kanandi tikuzura mazgu gha pa Mateyu 6:9-13 para tikupharazga?
ŴANTHU ŵanandi ŵakughamanya mazgu gha mu lurombo lwa Yesu agho ghali pa Mateyu 6:9-13. Kanandi tikuzunura mazgu gha mu lurombo ulu kuti tovwire ŵanthu kumanya kuti Ufumu wa Chiuta ni boma la kuchanya ilo lizamuzgora charu kuŵa paradiso. Mazgu ghakuti, “zina linu lituŵiskike,” ghakulongora kuti Chiuta wali na zina ndipo ndakupatulika.—Mat. 6:9.
2. Kasi tikumanya wuli kuti Yesu wakakhumbanga yayi kuti pakulomba tilondezgenge waka ivyo wakayowoya?
2 Kasi Yesu wakang’anamuranga kuti nyengo zose para tikulomba tiwerezgenge waka ivyo wakayowoya? Yayi. Yesu wakati: ‘Para ukulomba, ungayowoyanga vinthu vimoza pera mwakuwerezgawerezga chara.’ (Mat. 6:7) Zuŵa linyake apo wakasambizganga ŵasambiri ŵake kulomba, wakalomba ndendende umo wakalombera pakwamba yayi. (Luka 11:1-4) Yesu wakasambizga vinthu ivyo tikwenera kulomba, kweniso ivyo vikwenera kuŵa pakwamba. Lekani lurombo ulu lukuchemeka lwachiyelezgero.
3. Kasi tikwenera kujifumba mafumbo wuli?
3 Mu nkhani iyi na yakulondezgapo, tisambirenge ivyo Yesu wakayowoya mu lurombo ulo wakasambizga ŵasambiri ŵake. Ntheura tikwenera kujifumba kuti: Kasi ivyo wakayowoya vinganovwira wuli kuti nilombenge makora? Kasi nkhuchita ivyo Yesu wakayowoya?
“ŴADADA ŴITHU IMWE MULI KUCHANYA”
4. Kasi mazgu ghakuti “Ŵadada ŵithu” ghakutisambizga vichi? Chifukwa wuli tikuti Yehova ni “Dada” withu?
4 Pakulomba Yesu wakamba na mazgu ghakuti, “Ŵadada ŵithu.” Mazgu agha ghakutisambizga kuti Yehova ni Dada wa ŵabali na ŵadumbu ŵithu pa charu chose chapasi. (1 Pet. 2:17) Awo Yehova waŵasankha kuti ŵakakhale kuchanya ŵakumuchema kuti ‘Adada.’ (Rom. 8:15-17) Awo ŵazamukhala pa charu chapasi kwamuyirayira nawo ŵakuchema Yehova kuti ‘Adada.’ Vili nthena chifukwa Yehova ndiyo wakaŵalenga ndipo wakuŵapwelelera. Awo ŵazamukhala pa charu chapasi, ŵazamuchemeka ‘ŵana ŵa Chiuta’ para ŵazakazgoka ŵarunji ndiposo para ŵagomezgeka pa chiyezgo chaumaliro.—Rom. 8:21; Uvu. 20:7, 8.
5, 6. Kasi ŵapapi ŵakwenera kuchita vichi? Kasi mwana waliyose wakwenera kuchita vichi? (Wonani chithuzithuzi chakwamba.)
5 Ŵapapi ŵangachita makora chomene usange ŵangasambizga ŵana ŵawo umo ŵangalombera kweniso kumanya kuti Yehova ni dada wawo. Mulaŵiliri wa dera munyake ku South Africa wakati: “Kufuma apo ŵana ŵane ŵakababikira, mise yiliyose para nilipo nkhalombanga nawo. Nangauli ŵakukumbuka yayi ivyo nkhayowoyanga mu lurombo, kweni ŵakukumbuka kuti para tikulomba ŵakajipulikanga kuti ŵali pafupi chomene na Yehova ndipo ŵakawonanga kuti mbakuvikilirika. Nkhamba kuŵasambizga umo ŵangalombera kwa Yehova ŵachali ŵachoko. Nkhaŵachiskanga kuti para ŵakulomba, ŵafumiskenge mazgu. Ivi vikanovwiranga kuti nipulike ivyo ŵakalombanga na kumanya ivyo vili mu mitima yawo. Ntheura nkhaŵasambizga kuti ŵazunurenge fundo zakuzirwa za mu lurombo lwa Yesu.”
6 Ŵana ŵake ŵakalutilira kutemwa Yehova. Pasono ŵali kutengwa ndipo ŵakuchita uteŵeti wanyengozose na ŵafumu ŵawo. Chinthu chakuzirwa chomene icho ŵapapi ŵakwenera kuchita ndicho kusambizga ŵana ŵawo kuti ŵaŵe paubwezi na Yehova. Kweni mwana waliyose wakwenera kukhozga ubwezi wake na Yehova.—Sal. 5:11, 12; 91:14.
“ZINA LINU LITUŴISKIKE”
7. Kasi tili na mwaŵi wuli ndipo tikwenera kuchita vichi?
7 Tili na mwaŵi wapadera chomene. Tamanya zina la Chiuta kweniso tikumanyikwa na “zina lake.” (Mil. 15:14; Yes. 43:10) Nyengo zose tikulomba kuti zina la Chiuta “lituŵiskike.” Tikulomba Yehova kuti watovwire kugega kuchita chilichose icho chingatukiska zina lake. Tileke kuchita vinthu nga Mbakhristu ŵanyake ŵakwambilira awo Paulosi wakaŵaphalira kuti: “Zina la Chiuta likuyuyulika pakati pa mitundu chifukwa cha imwe.”—Rom. 2:21-24.
8, 9. Yowoyani chiyelezgero icho chikulongora kuti Yehova wakovwira ŵanthu awo ŵakukhumba kutuŵiska zina lake.
8 Tikuchita chilichose kuti tichindike zina la Chiuta. Mudumbu munyake wa ku Norway mfumu wake wakafwa apo mwana wake wakaŵa na vyaka viŵiri. Mudumbu uyu wakati: “Vikaŵa vyakusuzga chomene. Nkhalombanga zuŵa na zuŵa pafupifupi ora lililose. Nkhamulombanga kuti wanipe nkhongono zakuzizipizgira kweniso kuti nileke kuchita chilichose icho chingapangiska Satana kunyoza Yehova. Nkhakhumbanga kutuŵiska zina la Yehova kweniso kuti mwana wane wazakawone adada ŵake mu Paradiso.”—Zinth. 27:11.
9 Kasi Yehova wakazgora lurombo lwake? Enya. Ŵabali na ŵadumbu ŵakamukhozga chomene. Pakati pajumpha vyaka 5, wakatengwa kwa mulara mu mpingo. Mwana wake uyo sono wali na vyaka 20 wali kubatizika. Mudumbu uyu wakati: “Ndine wakukondwa chomene kuti mfumu wane wakanovwira kulera mwana uyu.”
10. Kasi Yehova wazamutuŵiska wuli zina lake?
10 Yehova wazamutuŵiska chomene zina lake para wazakawuskapo ŵanthu wose awo ŵakukana Ufumu wake. (Ŵazgani Ezekiel 38:22, 23.) Panyengo iyo, ŵanthu ŵazamuŵaso ŵarunji ndipo waliyose kuchanya na pa charu chapasi wazamusopanga Yehova. Paumaliro, Yehova wazamuŵa “vinthu vyose kwa waliyose.”—1 Kor. 15:28.
“UFUMU WINU WIZE”
11, 12. Kasi Ŵasambiri ŵa Baibolo ŵakamanya vichi mu 1876?
11 Pambere Yesu wandalute kuchanya, ŵasambiri ŵake ŵakamufumba kuti: “Fumu, kasi mukuwezgera ufumu kwa Israyeli pa nyengo iyi?” Yesu wakaŵazgora kuti nyengo yindakwane kuti ŵamanye apo Ufumu wa Chiuta wambirenge kulamulira. Kweni wakaŵachiska kuti ŵakwenera kulimbikira chomene kupharazga. (Ŵazgani Milimo 1:6-8.) Wakaŵaphaliraso kuti ŵalombenge kuti Ufumu wa Chiuta wize na kulindilira waka apo wizirenge. Lekani tichali kulomba kuti Ufumu uwu wize.
12 Apo Yesu wakaŵa pafupi kwamba kulamulira, Yehova wakawovwira Ŵasambiri ŵa Baibolo kuti ŵamanye chaka icho wambirenge kulamulira. Mu 1876, Charles Taze Russell wakalemba nkhani ya mutu wakuti: “Nyengo za Ŵamitundu, Kasi Zizamumara Pawuli?” mu magazini ya Bible Examiner. Wakalongosora kuti, ‘nyengo zinkhondi na ziŵiri’ izo zikuzunulika mu uchimi wa mu buku la Daniel zikuyana waka na “nyengo zakutemeka za ŵamitundu” izo Yesu wakayowoya mu uchimi wake. Nkhani iyi yikayowoya kuti nyengo izi zizamumara mu 1914. *—Dan. 4:16; Luka 21:24.
13. Kasi ntchivichi chikachitika mu 1914, ndipo ivyo vikuchitika mu charu vikulongora vichi?
13 Mu 1914, ku Europe kukambika nkhondo iyo yikathandazgika pa charu chose. Nkhondo iyi yikapangiska kuti paŵe njara yikuru. Kuumaliro wa 1918, nthenda ya fuluwenza yikakoma ŵanthu ŵanandi chomene kuluska awo ŵakafwa pa nkhondo. Ivi vikaŵa vinyake mwa vimanyikwiro ivyo Yesu wakayowoya. Vimanyikwiro ivi vikulongora kuti Yesu wakamba kulamulira kuchanya mu 1914. (Mat. 24:3-8; Luka 21:10, 11) Mu 1914, Yesu “wakaluta kukatonda na kumalizga kutonda kwake.” (Uvu. 6:2) Wakaponya Satana na viŵanda vyake pa charu chapasi. Ivi vikati vyachitika, uchimi ukafiskika wakuti, ‘soka ku charu chapasi na nyanja, chifukwa Dyabulosi wakhilira pasi kwa imwe, wali na ukali ukuru, pakumanya kuti wali na nyengo yifupi.’—Uvu. 12:7-12.
14. (a) Chifukwa wuli tikulomba kuti Ufumu wa Chiuta wize? (b) Kasi ni ntchito wuli yakuzirwa iyo tikwenera kuchita?
14 Yesu wakati wamba kulamulira kuchanya, vinthu vikahenipa chomene pa charu chapasi. Uchimi wa mu Uvumbuzi 12 ukutovwira kupulikiska chifukwa icho vinthu vikahenipira nthena. Yesu wali kwamba kulamulira kuchanya, Satana wachali kulamulira charu chapasi. Kweni sonosono apa, Yesu wamalizgenge “kutonda kwake” para wafumiskapo uheni wose pa charu. Tilekenge yayi kupharazga na kulomba Ufumu wa Chiuta m’paka apo masuzgo ghazamumalira. Para tikupharazga, tikufiska uchimi wa Yesu wakuti: “Makani ghawemi agha gha ufumu, ghazamupharazgika mu charu chose kuti uŵe ukaboni ku mitundu yose; penepapo ndipo umaliro wizenge.”—Mat. 24:14.
‘KHUMBO LINU LICHITIKE PA CHARU CHAPASI’
15, 16. Padera pakulomba kuti khumbo la Chiuta lichitike pano pasi, kasi tikwenera kuchitaso vichi?
15 Pakwamba, khumbo la Chiuta likachitikanga pa charu chapasi. Lekani Yehova wakayowoya kuti vinthu vyose ‘vikaŵa viwemi chomene.’ (Gen. 1:31) Pamasinda, Satana wakagaluka na kupangiska ŵanthu ŵanandi kuti ŵaleke kuchita khumbo la Yehova. Kweni sono, pali ŵanthu ŵakujumpha 8 miliyoni awo ŵakuteŵetera Yehova. Iwo ŵakuchita khumbo la Chiuta ndipo ŵakulomba kuti lichitike pano pasi. Ŵakukondweska Yehova na kusambizga ŵanthu vya Ufumu wake.
16 Mudumbu munyake wa vyaka 80 uyo wakaŵa mishonale mu charu chinyake kuno ku Africa, wakabatizika mu 1948. Iyo wakati: “Nkhulombera ŵanthu wose awo ŵakukhumba nadi kumanya Yehova kuti mphanyi ŵasambira pambere umaliro undize. Pambere nindambe kupharazgira munthu, nkhwamba dankha kulomba kuti ni mufike pamtima. Kweniso nkhulomba Yehova kuti watovwire kupwelelera ŵanthu wose awo ŵali kusambira kale unenesko.” Mudumbu uyu wawovwira ŵanthu ŵanandi kuti ŵamanye Yehova. Kasi namwe mukumanyapo mubali panji mudumbu muchekuru uyo wakulimbikira kuchita khumbo la Yehova?—Ŵazgani Ŵafilipi 2:17.
17. Kasi mukujipulika wuli na ivyo Yehova wazamuchitira ŵanthu pa charu chapasi?
17 Tilutilirenge kulomba kuti Ufumu wize m’paka Yehova wazakawuskepo ŵalwani wose pa charu chapasi. Para Ufumu wiza, charu chizamuŵa paradiso ndipo ŵanthu mabiliyoni ghanandi awo ŵali kufwa ŵazamuwuka. Yesu wakati: ‘Ora likwiza mu leneilo wose awo ŵali mu malaro gha chikumbusko ŵazamupulika lizgu lake na kufumira kuwaro.’ (Yoh. 5:28, 29) Tizamukondwa chomene kupokelera ŵabali ŵithu awo ŵazamuwuskika. Chiuta “wazamufyura sozi lililose ku maso ghawo.” (Uvu. 21:4) Ŵanthu ŵanandi “ŵambura urunji” ŵazamuwuskika. Ŵanthu “ŵambura urunji” ni awo ŵakafwa pambere ŵandasambire vya Yehova na Yesu. Ntheura tizamukondwa kuŵasambizga kuti nawo ŵamanye khumbo la Chiuta na kukhala na “umoyo wamuyirayira.”—Mil. 24:15; Yoh. 17:3.
18. Kasi ntchivichi chizamuchitika para Ufumu wa Chiuta wamba kulamulira charu?
18 Para Ufumu wa Chiuta wazakamba kulamulira pa charu chapasi, uzamutuŵiska zina la Chiuta ndipo tose tizamusopa Yehova mwakukolerana. Pa nyengo iyo, Chiuta wazamutipa vyose ivyo tikukhumba. Mu nkhani yakulondezgapo tizamusambira vinthu vinyake ivyo Yesu wakati tilombenge.
^ ndime 12 Kuti mumanye umo uchimi uwu ukafiskikira, wonani buku la Kasi Baibolo Likusambizgaci Comenecomene? peji 215-218.
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn